12 בנובמבר 2023

כ"ח בחשוון תשפ"ד

**תקציר הכרעת-דין בתיק תפ"ח 22431-08-19 מדינת ישראל נגד ניר סנדלר**

**אב"ד השופט ירון לוי, השופט יוסי טופף והשופטת מעין בן ארי**

נגד הנאשם – הבעלים והמנהל של סוכנות ניהול אישי לדוגמנים – הוגש כתב אישום המייחס לו ביצוע מעשים מגונים במרמה, ובחלק מהמקרים גם מעשי סדום, ב-8 מלקוחות סוכנות הדוגמנות בהם שלושה קטינים, שלא בהסכמתם החופשית, או בהסכמתם שהושגה במרמה לגבי מהות המעשים, כשהוא מציג בפני המתלוננים בכזב את מעשיו באופן הנחזה להיראות כחלק מההדרכה והמיומנויות אותם הוא מקנה ללקוחותיו, לשם קידומם המקצועי.

לאחר שמיעת ראיות נמצא כי עדותם של כל שמונת המתלוננים, ללא יוצא מן הכלל, הייתה אמינה ומהימנה, בעוד שגרסתו המתכחשת של הנאשם, לפיה לא היו דברים מעולם, נמצאה בלתי מהימנה ובלתי משכנעת. מעדויות המתלוננים, שברובם אינם מכירים זה את זה, עולה תמונה ברורה של דפוסי הפעולה המתוחכמים והמניפולטיביים של הנאשם, שהשתמש במעמדו ובניסיונו המקצועי כדי להסיר מגננות המתלוננים ולאפשר לו לבצע בגופם מעשים מיניים חמורים באמתלה כאילו מדובר במעשים נורמטיביים ומקובלים בתחום הדוגמנות.

הוכח כי הנאשם הזמין את המתלוננים לביתו ולמשרדו, שם ביקש מהם להישאר בתחתוניהם ולעיתים אף בעירום מלא, על מנת שיוכל לצלמם. באירועים אלו ביצע הנאשם במתלוננים מעשים מיניים, ובין היתר: הורה להם לגעת באיבר מינם, מעל או מתחת לתחתונים, ולשפשפו; נצמד אל גופם; נגע בחלקי גופם; נגע או שפשף את איבר מינם. בנוסף, החדיר הנאשם את איבר מינו לפיו של אחד המתלוננים וכן החדיר את איבר מינו של אותו מתלונן אל פיו של הנאשם. כל זאת, בטענה שהמעשים נועדו להקנות למתלוננים ביטחון עצמי ומיומנויות הנדרשות לשם קידומם המקצועי כדוגמנים. לגבי חלק מהמתלוננים מדובר באירועים שחזרו על עצמם מספר פעמים, לעיתים משך מספר חודשים ואף למעלה משנה.

לאור האמור, הורשע הנאשם בעבירות הבאות:

1. מעשה מגונה, עבירה לפי סעיף 348(ג) לחוק העונשין, התשל"ז-1977 (להלן: "**חוק העונשין**");
2. ריבוי עבירות מעשה מגונה במרמה, לפי סעיף 348(א) בנסיבות סעיף 345(א)(2) לחוק העונשין;
3. ריבוי עבירות גרם מעשה מגונה במרמה, לפי סעיף 350 ביחד עם סעיף 348(א) וסעיף 345(א)(2) לחוק העונשין;
4. ריבוי עבירות מעשה סדום במרמה, לפי סעיף 347(ב) ביחד עם סעיף 345(א)(2) לחוק העונשין;
5. ניסיון לביצוע מעשה סדום שלא בהסכמה חופשית, עבירה לפי סעיף 25 ביחד עם סעיף 347(ב) וסעיף 345(א)(1) לחוק העונשין.

**\*\*\* התקציר אינו בא להחליף את פסק-הדין, הנוסח המחייב הוא זה של פסק-הדין המלא \*\*\***